Document ID: 32000R1886

Komisijas Regula (EK) Nr. 1886/2000
(2000. gada 6. septembris),
kas nosaka sīki izstrādātus noteikumus Padomes Regulas (EK) Nr. 104/2000 piemērošanai attiecībā uz zivsaimniecības nozares ražotāju organizāciju pieņemtu atsevišķu noteikumu subjektu loka paplašināšanu, ietverot ražotājus, kas nav organizāciju dalībnieki
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. decembra Regulu (EK) Nr. 104/2000 par zivsaimniecības produktu tirgus kopējo organizāciju [1], un jo īpaši tās 7. panta 10. punktu,
tā kā:
(1) Regula (EK) Nr. 104/2000, ar kuru no 2001. gada 1. janvāra atceļ Padomes Regulas (EEK) Nr. 3759/922 [2] un (EEK) Nr. 1772/82 [3], ietver noteikumus par ražotāju organizāciju ieviestu noteikumu subjektu loka paplašināšanu, ietverot ražotājus, kas nav organizāciju dalībnieki. Tagad ir lietderīgi ieviest sistēmu, kas noteikta Regulā (EK) Nr. 104/2000, piemērojot sīki izstrādātus noteikumus un atceļot esošo regulu par šo jautājumu, proti, Komisijas Regulu (EEK) Nr. 3190/82 [4], kas grozīta ar Regulu (EK) Nr. 1336/95 [5].
(2) Ir nepieciešams noteikt kritērijus to ražotāju organizāciju pārstāvības pakāpes noteikšanai, kuru noteikumu subjektu loku ir piedāvāts paplašināt, ietverot ražotājus, kas nav organizāciju dalībnieki. Šiem kritērijiem vajadzētu ietvert gan organizācijas dalībnieku pārstāvēto attiecīgo šķirņu kopējā tirgū piedāvātā daudzuma proporciju, gan arī to zvejnieku proporciju attiecīgajā reģionā, kas ir organizācijas dalībnieki.
(3) Lai saskaņotu šo pasākumu ieviešanu, būtu jānosaka ražošanas un tirdzniecības noteikumi, kuru subjektu loku var paplašināt, ietverot ražotājus, kas nav organizācijas dalībnieki. Šajā pašā nolūkā būtu jānosaka tas posms, līdz kuram piemēro šādus paplašinātus noteikumus.
(4) Būtu jānosaka minimālais attiecīgo noteikumu piemērošanas periods, lai uzturētu noteiktu stabilitāti apstākļos, kādos zivsaimniecības produkti tiek piedāvāti tirgū.
(5) Dalībvalstīm, kuras nolemj ražotāju organizāciju pieņemtajiem noteikumiem piešķirt saistošu spēku, tie jāiesniedz Komisijai pārbaudei. Tāpēc ir nepieciešams noteikt, kāda informācija ir paziņojama Komisijai.
(6) Dalībvalstīm un Komisijai vajadzētu publicēt informāciju par to noteikumu paplašināšanu, kas ietekmē sektoru.
(7) Jebkuri grozījumi noteikumiem, kuru subjektu loks ir paplašināts, ietverot ražotājus, kas nav organizāciju dalībnieki, ir pakļauti tām pašām prasībām par paziņošanu Komisijai un publicēšanu, kādām ir pakļauta pati noteikumu paplašināšana.
(8) Šajā regulā paredzētie pasākumi saskan ar Zvejas produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Ražotāju organizācijas ražošanas un tirdzniecības darbības uzskata par pietiekami raksturīgām reģionā, kurā paredzēts paplašināt noteikumus, ja:
a) ražotāju organizācijas vai tās dalībnieku veiktā tirdzniecība attiecībā uz šķirnēm, uz kurām noteikumi attiektos, kopā veido vairāk kā 65 % no tirgū piedāvātā daudzuma un
b) to zvejnieku skaits, kas atrodas uz kuģiem, kuru operatori ir ražotāju organizācijas dalībnieki, nepārsniedz 50 % kopējā to zvejnieku daudzuma, kas reģistrēts reģionā, uz kuru attiektos noteikumi.
2. Regulas 1.a punktā ņem vērā daudzumu, kas piedāvāts tirgū iepriekšējā tirgdarbības gada laikā.
3. Lai aprēķinātu procentuālo daudzumu, kas minēts 1.b punktā, zvejniekus uz kuģiem, kuru kopējais garums ir mazāks vai vienāds ar 10 metriem, uzskaita proporcionāli attiecībai starp šādu zvejnieku tirgū piedāvāto daudzumu un kopējo attiecīgajā reģionā tirgū piedāvāto daudzumu.
2. pants
Regulas (EK) Nr. 104/2000 7. panta 1. punkta a) apakšpunktā minētie ražošanas un tirdzniecības noteikumi ietver:
a) pārdošanai piedāvāto produktu kvalitāti, izmēru, svaru un noformējumu;
b) paraugu ņemšanu, taru pārdošanai, iepakojumu un marķēšanu, kā arī ledus izmantošanu;
c) noteikumus pirmajai piedāvāšanai tirgū, kas var iekļaut noteikumus par racionālu produkcijas realizāciju, lai stabilizētu tirgu.
3. pants
Noteikumu, kuru subjektu loku paredzēts paplašināt, piemērošanas minimālais periods attiecībā uz ražotājiem, kas nav organizācijas dalībnieki, ir 90 dienas.
4. pants
Ja dalībvalsts nolemj paplašināt ražotāju organizācijas atsevišķu noteikumu subjektu loku, ietverot ražotājus, kas nav organizācijas dalībnieki, paziņojumā Komisijai, kas minēts Regulas (EK) Nr. 104/2000 7. panta 3. punktā, ietver vismaz:
a) attiecīgās ražotāju organizācijas nosaukumu un adresi;
b) visu informāciju, kas nepieciešama, lai apliecinātu, ka organizācija ir raksturīga, īpaši ar atsauci uz 1. pantā noteiktajiem kritērijiem;
c) attiecīgos noteikumus;
d) pamatojumu šiem noteikumiem, papildinot ar attiecīgu informāciju;
e) to ģeogrāfisko reģionu, kurā šiem noteikumiem paredzēts piešķirt saistošu spēku;
f) noteikumu darbības ilgumu;
g) spēkā stāšanās datumu.
5. pants
Dalībvalstis publicē noteikumus, kuriem tās nolēmušas piešķirt saistošu spēku, vismaz astoņas dienas pirms to stāšanās spēkā.
6. pants
Jebkuras izmaiņas noteikumos, kuru subjektu loks paplašināts, ietverot ražotājus, kas nav organizācijas dalībnieki, ir pakļautas 4. un 5. pantam.
7. pants
Pasludinot noteikumu subjektu loka paplašināšanu par spēkā neesošu, Komisija Eiropas Kopienu Oficiālajā Vēstnesī publicē lēmumu, kuru tā pieņem saskaņā ar Regulas (EK) Nr. 104/2000 7. panta 3. punkta otrās daļas otro ievilkumu un 7. panta 5. punktu.
8. pants
Ar šo atceļ Regulu (EEK) Nr. 3190/82.
9. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2001. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 6. septembrī

Labels: 3
6